## Zakon o oslobađanju od plaćanja dijela troškova zdravstvene zaštite

### NN 32/2002 (28.3.2002.), Zakon o oslobađanju od plaćanja dijela troškova zdravstvene zaštite

HRVATSKI SABOR
if !supportLineBreakNewLine
endif

695

Na teme­lju članka
88. Ustava Republike Hrvatske, donosim

## ODLUKU

### O PROGLAŠENJU ZAKONA O OSLOBAĐANJU OD PLAĆANJA DIJELA TROŠKOVA ZDRAVSTVENE ZAŠTITE

Proglašavam Zakon o
oslobađa­nju od plaća­nja dijela troš­kova zdravstvene zaštite, koji je donio
Hrvatski sabor na sjednici 21. ožujka 2002.

Broj: 01-081-02-1320/2
Zagreb, 26. ožujka 2002.

Predsjednik
Republike Hrvatske
**Stjepan Mesić,** v. r.

## ZAKON

### O OSLOBAĐANJU OD PLAĆANJA DIJELA TROŠKOVA ZDRAVSTVENE ZAŠTITE

Članak 1.

Ovim se Zakonom utvrđuju uvjeti za oslobađanje
osiguranih osoba Hrvatskog zavoda za zdravstveno osiguranje (u daljnjem tekstu:
Zavod) od plaćanja dijela troškova zdravstvene zaštite iz osnovnoga
zdravstvenog osiguranja te postupak utvrđivanja prava na oslobađanje od
plaćanja tog dijela troškova zdravstvene zaš­tite.

Članak 2.

Sudjelovanja u plaćanju razlike do pune vrijednosti
prava na zdravstvenu zaštitu iz osnovnoga zdravstvenog osiguranja iz članka 17.
stavka 2. točke 2. – 6. Zakona o zdravstvenom osiguranju oslobađaju se
osigurane osobe Zavoda čiji ukupan prihod u prethodnoj kalendarskoj godini,
iskazan po članu obitelji, mjesečno nije veći od 40% proračunske osnovice
(prihodovni cenzus).

Iznimno od stavka 1. ovoga članka,
osiguranik-umirovljenik samac ima pravo na oslobađanje od plaćanja razlike do
pune vrijednosti prava na zdravstvenu zaštitu iz osnovnoga zdravstvenog
osiguranja ako njegov pripadajući prihod u prethodnoj kalendarskoj godini nije
veći od 52% proračunske osnovice.

Članak 3.

Pod prihodom iz članka 2. ovoga Zakona smatraju se svi
primici koje obitelj ostvari na ime dohotka od nesamostalnog rada, samostalne
djelatnosti, imovine i imovinskih prava, kapitala, osiguranja te svi drugi
primici ostvareni prema posebnim propisima.

Članak 4.

Pod dohotkom u smislu ovoga Zakona smatra se: plaća
ostvarena kod poslodavca za rad u tuzemstvu i inozemstvu, mirovine i drugi
dohoci iz prijašnjih odnosa po osnovi rada, mirovine ostvarene u inozemstvu,
dohodak od obrtničke djelatnosti, slo­bod­nih zanimanja, poljoprivrede i
šumarstva i drugih samostalnih djelatnosti, dohodak od zakupnina i najamnina,
dohodak od iznajmljivanja postelja, soba i apartmana putnicima i turistima,
dohodak od vremenski ograničenog ustupa autorskih prava, prava industrijskog
vlasništva i drugih imovinskih prava, dohodak od otuđenja i davanja na
korištenje nekretnina i imovinskih prava, dohodak od dividenda i udjela u
dobiti i kamata te dohodak po osnovi osiguranja života i dobrovoljnoga
mirovinskog osiguranja.

Pod drugim primicima podrazumijeva se naknada za
vrijeme privremene spriječenosti za rad (bolovanje), naknade za porodni dopust,
naknade zbog nezaposlenosti kao i drugi primici ostvareni prema propisima o
socijalnoj skrbi.

Pod ukupnim prihodom obitelji u smislu ovoga Zakona
pod­razumijeva se dohodak iz stavka 1. i drugi primici iz stavka 2. ovoga
članka umanjeni za iznos poreza i prireza.

Članak 5.

U prihod iz članka 3. ovoga Zakona ne uračunava se:
pomoć za uzdržavanje, doplatak za pripomoć u kući, pomoći za podmirenje
troškova stanovanja, doplatak za pomoć i njegu, doplatak za djecu, ortopedski
doplatak, osobna invalidnina, opskrbnina i obiteljska invalidnina ostvareni
sukladno Zakonu o socijalnoj skrbi, Zakonu o pravima hrvatskih branitelja iz Domovinskog
rata i članova njihovih obitelji i Zakonu o zaštiti vojnih i civilnih invalida
rata.

Prihod iz članka 3.
ovoga Zakona umanjuje se za iznos koji na temelju propisa o obiteljskim
odnosima član obitelji plaća za uzdržavanje osobe koja nije član te obitelji.

Članak 6.

Pod obitelji u smislu ovoga Zakona smatraju se bračni
i izvanbračni drug, neovisno o tome jesu li zdravstveno osigurani kao članovi
obitelji, te članovi obitelji iz članka 6. Zakona o zdrav­stvenom osiguranju.

Članak 7.

Zahtjev za ostvarivanje prava iz članka 2. ovoga
Zakona osigurana osoba Zavoda podnosi područnom uredu Zavoda nadležnom prema
prebivalištu osigurane osobe.

Na temelju zahtjeva iz stavka 1. ovoga članka pravo na
oslobađanje od plaćanja razlike do pune vrijednosti prava na zdravstvenu
zaštitu iz osnovnoga zdravstvenog osiguranja utvr­đuje se istodobno za
podnositelja zahtjeva i članove njegove obitelji.

Članak 8.

Uz zahtjev iz članka 7. ovoga Zakona osigurana osoba
Zavoda podnosi nadležnom područnom uredu Zavoda dokaze o ukupnom prihodu
obitelji u prethodnoj kalendarskoj godini.

Pod dokazom iz stavka 1. ovoga članka smatra se
osobito:

– porezna kartica osigurane osobe ovjerena kod
poslodavca,

– potvrda Hrvatskog zavoda za mirovinsko osiguranje o
ukupnom iznosu primljene mirovine u prethodnoj kalendarskoj godini,

– potvrda nadležne porezne uprave o tome da osigurana
osoba nije bila obveznik podnošenja porezne prijave u prethodnoj kalendarskoj
godini,

– potvrda Hrvatskog zavoda za zapošljavanje o ukupnom
iznosu primljene novčane naknade zbog nezaposlenosti,

– potvrda o mjestu prebivališta,

– izvod iz matice rođenih,

– izvod iz matice vjenčanih.

Članak 9.

Postupak utvrđivanja prava na oslobađanje od plaćanja
raz­like do pune vrijednosti prava na zdravstvenu zaštitu iz osnovnoga
zdravstvenog osiguranja provodi Zavod.

Osiguranim osobama Zavoda koje ispunjavaju uvjete
suklad­no ovom Zakonu Zavod izdaje potvrdu čiji se oblik i sadržaj propisuje
općim aktom Zavoda.

Članak 10.

Osigurana osoba Zavoda koja je ostvarila pravo iz
članka 2. ovoga Zakona dužna je nadležnom područnom uredu Zavoda prijaviti
svaku promjenu radi koje je došlo do promjene u ispunjavanju uvjeta za
ostvarivanje tog prava u roku od 15 dana od dana nastale promjene.

Kada se izmijene činjenice i okolnosti u pogledu
visine ukupnog prihoda obitelji koje su isključivale stjecanje prava iz članka
2. ovoga Zakona, osigurana osoba stječe to pravo od dana podnošenja zahtjeva s
dokazima iz članka 8. stavka 2. ovoga Zakona.

Članak 11.

Zavod vodi evidenciju
o korisnicima prava iz članka 2. ovoga Zakona.

Članak 12.

Zahtjevi, rješenja,
potvrde i druge isprave u postupku ostvarivanja prava iz ovoga Zakona, kao i
tužbe te sudske odluke u upravnim sporovima oslobođeni su od plaćanja upravnih
i sud­skih pristojbi.

Članak 13.

Osigurana osoba
Zavoda dužna je Zavodu nadoknaditi štetu sukladno odredbi članka 122. Zakona o
zdravstvenom osiguranju

1. ako ostvari pravo
iz članka 2. ovoga Zakona na temelju neistinitih i netočnih podataka za koje je
znala ili morala znati da su neistiniti i netočni,

2. ako u određenom
roku ne prijavi promjene koje uzrokuju gubitak prava iz članka 2. ovoga Zakona,
a znala je ili morala znati za te promjene.

Članak 14.

Osigurana osoba Zavoda
kaznit će se za prekršaj novčanom kaznom u iznosu od 1.000,00 do 3.000,00 kuna
ako:

1. ostvari pravo iz
članka 2. ovoga Zakona na osnovi neistinitih i netočnih podataka danih
nadležnom tijelu,

2. ne prijavi u
propisanom roku svaku promjenu koja utječe na gubitak prava iz članka 2. ovoga
Zakona.

Članak 15.

Opći akt iz članka 9.
stavka 2. ovoga Zakona donijet će Upravno vijeće Zavoda u roku od 30 dana od
dana stupanja na snagu ovoga Zakona.

Članak 16.

Ovaj Zakon stupa na
snagu osmoga dana od dana objave u »Narodnim novinama«.

Klasa:
500-01/02-01/01
Zagreb, 21. ožujka 2002.

HRVATSKI SABOR

Predsjednik
Hrvatskoga sabora
**Zlatko Tomčić,** v. r.

Zakon, NN 32/2002-695